বিগত তিন বছরে মানবাধিকারের বাস্তবতা মুক্তিযুদ্ধ ও গণতন্ত্রের চেতনার সঙ্গে সামঞ্জস্যপূর্ণ ছিল না। গণমাধ্যম ও নাগরিক সমাজের ওপর চাপ এ সময়ে আরও প্রকট হয়েছে। সাম্প্রতিক সময়ে কিছু আইন প্রণয়নের মাধ্যমে এই সংকোচনকে প্রাতিষ্ঠানিক করা হয়েছে। নাগরিক হিসেবে যে কারোর জন্যই এই চিত্র হতাশাজনক। বিচারবহির্ভূত হত্যা এবং শিশু ও নারী অধিকারের বেলায় অবনতির ধারা অব্যাহত ছিল। যদিও সরকার অস্বীকার করে গেছে, তবু এই অবস্থা মানবিক রাষ্ট্র ও সমাজের জন্য চ্যালেঞ্জ। সংখ্যালঘু সম্প্রদায়ের অধিকার হরণ অব্যাহতই ছিল। যা ঘটনা ঘটেছে, তার প্রতিকার বাস্তবে খুবই বিরল। বরং উদ্বেগজনকভাবে দেখেছি, যারা অধিকার হরণের শিকার হয়েছে, তারা বা তাদের স্বজনদের জীবন আরও ঝুঁকিপূর্ণ হচ্ছে। এটা খুবই উদ্বেগজনক। মানবাধিকার ও দুর্নীতির এই নেতিবাচক চিত্র উন্নয়নের গতিপথকে আরও কণ্টকাকীর্ণই করবে।